C 214/4
RO
Jurnalul Oficial al Uniunii Europene
16.6.2023
Marți, 17 ianuarie 2023
I.
întrucât este adesea foarte dificil pentru IMM-uri să își mențină o poziție competitivă în contextul globalizării întregului lanț valoric al comerțului cu amănuntul, condus de întreprinderile mari; întrucât printre consecințele colaterale se numără standardizarea ofertei comerciale și a peisajului urban, golirea centrelor urbane, creșterea amprentei ecologice și impactul asupra condițiilor de muncă; întrucât consolidarea comerțului local ar putea contribui la abordarea acestor consecințe;
J.
întrucât, odată cu dezvoltarea rapidă a comerțului electronic, sectorul comerțului cu amănuntul trece în prezent printr-o transformare dramatică, comerțul cu amănuntul cu canale multiple, care combină vânzările offline și online, oferind atât noi oportunități, cât și provocări pentru acest sector;
K.
întrucât inflația din zona euro continuă să crească; întrucât prețurile la energie și combustibili continuă să crească într-un ritm care depășește considerabil inflația medie, rămân foarte volatile și reprezintă unul dintre principalele motive de încheiere a activității IMM-urilor; întrucât acești factori fac ca IMM-urile și microîntreprinderile din sectorul comerțului cu amănuntul să fie deosebit de vulnerabile;
L.
întrucât micii comercianți sunt adesea afectați de marile platforme de vânzare care oferă prețuri mai mici deoarece și-au transferat costurile de producție către țări terțe;
M. întrucât, pentru a asigura un comerț cu amănuntul egal și echitabil în întreaga Uniune Europeană, este esențial să se instaleze rețele digitale de mare capacitate în toate regiunile UE; întrucât, potrivit Curții de Conturi Europene, există încă deficiențe grave în ceea ce privește implementarea acestor rețele în UE, deficiențe care pot adânci decalajul digital și pune în pericol sustenabilitatea magazinelor locale situate în zone slab populate în comparație cu cele situate în orașe mari; N.
întrucât comunicarea Comisiei intitulată „Un sector european al comerțului cu amănuntul adaptat la secolul XXI” vizează consolidarea competitivității sectorului comerțului cu amănuntul;
O.
întrucât inițiativa „Revitalizarea comerțului cu amănuntul” prezentată de Comisie sprijină digitalizarea și modernizarea IMM-urilor cu amănuntul; întrucât sprijinirea capacității micilor comercianți cu amănuntul de a se adapta la aceste schimbări este unul dintre cei mai importanți pași care trebuie realizați de factorii de decizie din UE;
P.
întrucât Comisia a salutat propunerea petiționarilor de a crea o capitală europeană a comerțului local și cu amănuntul și va analiza opțiunile de abordare a chestiunilor specifice ridicate în cadrul acestei petiții; întrucât, având în vedere prioritatea de a garanta că programele de sprijin ale Comisiei produc un impact, Comisia va analiza, în special, importanța de a depăși simpla sensibilizare și de a contribui în mod direct la soluționarea provocărilor cu care se confruntă IMM-urile din sectorul comerțului cu amănuntul și la crearea unui impact pozitiv pentru acestea;
Q.
întrucât propunerea ar putea consolida activitatea în curs din orașe în cadrul politicii industriale și privind IMM-urile, în special inițiativa „Orașe inteligente – o provocare”, care reunește o comunitate activă de 136 de orașe din 21 de țări pentru a mobiliza tehnologii de vârf și pentru a stimula o transformare verde și digitală și reziliența socială;
R.
întrucât crearea unei comunități solide a comerțului cu amănuntul poate fi foarte utilă pentru cei care doresc să își modernizeze și să își îmbunătățească poziția competitivă;
S.
întrucât îndeplinirea formalităților administrative afectează IMM-urile mai mult decât întreprinderile mai mari din cauza resurselor lor financiare și umane limitate;
T.
întrucât sarcina reglementării sectorului comerțului cu amănuntul le revine în primul rând statelor membre; întrucât orice evaluare a barierelor cu care se confruntă sectorul comerțului cu amănuntul ar trebui să se bazeze, printre altele, pe experiențele și percepțiile întreprinderilor, ale lucrătorilor și ale consumatorilor; întrucât statele membre ar trebui să se asigure că reglementările existente nu afectează în mod disproporționat IMM-urile și microîntreprinderile și nu creează obstacole în calea activității acestora;
U.
întrucât comerțul cu amănuntul este un sector cu o contribuție fiscală semnificativă, care participă la plata cheltuielilor publice pentru serviciile publice destinate tuturor cetățenilor;
V.
întrucât obiectivul prezentei propuneri este de a promova comerțul local cu amănuntul și de a contribui la înțelegerea colectivă a importanței sale economice și sociale;